Аґоґика

**Аґоґика** музични вираз  (франц. agogique, анґл. agogics) походзи зоз греческого язика цо значи водзиц.

Аґоґика то зявенє у музики у ритмичним и мелодийним фразованю (фразированю) и музикалней компоненти вигваряня, поготов у емотивних композицийох (соло писнї). То мали пременки, т.є. одступаня од датого темпа хтори наставаю под час виводзеня музичного дїла (композициї) зоз цильом вираженьшого и живописного викладаня-дочаровйованя музичного змиста. Зоз другима словами дискретно ше подшвидшує, спомалшує, лєбо скрацує и предлужує даєдни ноти аж и такти, менши часци-фрази же би после того, ушлїдзел принцип надокнадзованя лєбо поровнованя-ровноваги музичней структури и змиста. Односно врацаме ше на першобутни темпо и тирванє нотох и тактох. Цо значи же кельо даєдней часци нотного текста вжати пре темпо (пошвидшанє лєбо спомалшовнє и затримованє), тельо треба у идуцей часци композициї наврациц и надопольнїц елементи, пре спричиньованє ровноваги з нука музичного дїла.

## Примена аґоґики
Найприблїжнєйша ознака за темпа пре аґоґику то Рубато (ит. *Rubato* цо значи „украднуц”*),* затим Ад либитум *(*лат*. Ad libitum*  и значи „по волї”). Цо би значело же ше виводзач музичного дїла може операц по своєй волї и интуицию, на свойо музични чувства за темпо, ритем, динамику и з тим виражиц музикалносц интерпретациї у композициї. Сходно тому хаснує ше и вираз *improviso /improvisato* хтори ма значенє поняца о упечатку импровизацийней нєпостредносци виводзача музики.

Аґоґични  пременки найчастейше усоглашени зоз динамичнима пременками лєбо их просто провадза. Аґоґику применюю интерпертаторе-виводзаче: вокални и инструментални солисти, и дириґенти (хору, ансамблох, оркестрох) у интерпретацийох музичних дїлох. Часто таки аґоґични пременки нє мож точно и дословно записац, виводзач лєбо дириґент их муши емотивно и зоз свою музикалносцу у себе чувствовац и виражиц спрам музики хтора ше виводзи (хтора чече). Прето аґоґика музичному дїлу ,,удихує живот. Музична интерпретация без аґоґики у композициї звучала би монотоно и нємузикално, машински /як музика робота лєбо компютера.

## Найчастейши аґоґични ознаки
За поступне подшвидшанє:

* *accelerando*  (читай: ачелерандо) скрацено *accel*. - подшвидшуюци

* *stringendo* (читай: стриндєндо) скрацено *string*. - понагляюци

* *più stretto* - живше, схопно

* *più mosso* - живше

За поступне спомалшованє:

* *ritardando* - скрацено  *ritard*. – зацаговацо, пожняци

* *ritenuto* - скрацено  *rit.* – затримуюци, вше помалши

* *rallentando* - скрацено  *rall*. - спомалшуюци

* *allargrando* - поступно шириц, вше ширше

* *meno mosso* - спомалшиц широко

Зоз горнїма ознаками (дума ше на записани знаки у композициї горе над линийовей системи) часто ше додаваю блїзши одреднїци:

* *più -* вецей (баржей)

* *meno* - менєй

* *poco а poco* - кус-покус

* *ma non troppo* - нє пребарз

* *molto assai* - нагло, барз

## Литература
* Rimas Jr., Juozas. (2024). Agogics and *Tempo Rubato*. In: *Etudes on the Philosophy of Music*. Cham, Switzerland: Palgrave Macmillan. ISBN 978-3-031-63965-4 Book sources 

## Вонкашня вяза
* Аґоґика Архивоване 27 вересня 2020 у Wayback Machine. // ВУЕ 

## Референци

Катеґория:Музика

Катеґория:Теория музики
Катеґория:Музични термини